登歷陽城望凌歊臺
作者：郭祥正
朝代：宋

paragraphs: 平昔登凌歊，西望歷陽岸。
江空蘆葦闊，日落烟霧散。
倏然别鄉國，三載客淮甸。
賞心無復有，離渚但紛亂。
邇來治冤獄，文字堆几案。
置之步城堞，山川却對面。
崔嵬浮圖出，巨筆插天半。
秀色凌丹青，長毫蘸河漢。
翻思宋武帝，此地嘗壯觀。
美人厭煩暑，揮衣待霜霰。
流芳千歲間，陵谷未云變。
碑陰杜牧題，缺玉稍可辨。
歸魂招不得，舊土常情戀。
時作梁甫吟，清風忽吹斷。